
	REPUBLIKA HRVATSKA

	KRAPINSKO - ZAGORSKA ŽUPANIJA

	OPĆINA KRAPINSKE TOPLICE

	OPĆINSKO VIJEĆE




	-NACRT PRIJEDLOGA

KLASA: 601-01/26-01/32                                                          
URBROJ: 2140-18-02-26-
Krapinske Toplice, --.--.2026.


Na temelju članka 48. stavka 4. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22, 101/23, 22/26), a u skladu s Odlukom o utvrđivanju mjerila za osiguranje sredstava za zadovoljavanje javnih potreba u djelatnosti predškolskog odgoja („Službeni glasnik Krapinsko - zagorske županije“, broj 33/14) i članka 32. Statuta Općine Krapinske Toplice („Službeni glasnik Krapinsko - zagorske županije“, broj 16A/25) Općinsko vijeće Općine Krapinske Toplice na svojoj --. sjednici održanoj --.--.2026., donosi

ODLUKU
O KRITERIJIMA I MJERILIMA ZA FINANCIRANJE
DJELATNOSTI PREDŠKOLSKOG ODGOJA I OBRAZOVANJA
IZ PRORAČUNA OPĆINE KRAPINSKE TOPLICE 


I. OPĆE ODREDBE
Članak 1.
(1) Ovom Odlukom utvrđuju se mjerila za osiguranje sredstava za financiranje javnih potreba u djelatnosti predškolskog odgoja i obrazovanja na području Općine Krapinske Toplice, mjerila za sudjelovanje roditelja u ekonomskoj cijeni programa Dječjeg vrtića „Maslačak“ Krapinske Toplice (dalje u tekstu: DV „Maslačak“) kojem je osnivač Općina Krapinske Toplice (dalje u tekstu: Općina), mjerila za sufinanciranje ekonomske cijene programa dječjeg vrtića kojem je osnivač druga pravna ili fizička osoba (u daljnjem tekstu: dječji vrtići drugih osnivača) i druga pitanja vezana uz odnose Općine i DV „Maslačak“, a koja nisu obuhvaćena ostalim aktima.
(2) Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol, osim ako iz smisla pojedine odredbe ne proizlazi drukčije.
(3) Sve odredbe ove Odluke koje se odnose na roditelje, odnose se i na skrbnike te udomitelje.


Članak 2.
Sredstva za javne potrebe u djelatnosti predškolskog odgoja i obrazovanja na području Općine osiguravaju se: 
· iz proračuna Općine, 
· učešćem roditelja (korisnika usluge) u ekonomskoj cijeni programa koji se ostvaruju u vrtiću
· sufinanciranjem drugih jedinica lokalne samouprave, za djecu koja polaze dječji vrtić kojem je osnivač Općina, a imaju prebivalište na njihovom području
· iz proračuna Krapinsko-zagorske županije
· iz državnog proračuna
· iz drugih izvora sukladno Zakonu.

Članak 3.
(1)	U DV „Maslačak“ ostvaruju se:
· redoviti program njege, odgoja i obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima,
· program predškole
· drugi odgojno-obrazovni programi.
(2)	Ovisno o potrebama djece i mogućnostima DV „Maslačak“ može izvoditi i posebne programe sukladno važećem Državnom pedagoškom standardu predškolskog odgoja i obrazovanja.

Članak 4.
(1) Pravo na sufinanciranje ekonomske cijene redovitog cjelodnevnog programa (7 do 10 sati) DV „Maslačak“ i dječjim vrtićima drugih osnivača, sukladno odredbama ove Odluke, može se ostvariti ako su kumulativno ostvareni sljedeći uvjeti:
· dijete ima prebivalište na području Općine,
· barem jedan od roditelja s kojim dijete živi u kućanstvu ima prebivalište na području Općine
(2) Iznimno, pravo na sufinaciranje iz stavka 1. ovog članka ostvaruju i stranci sa stalnim boravkom i dugotrajnim boravištem na području Općine te osobe bez državljanstva s privremenim i stalnim boravkom i dugotrajnim boravištem na području Općine, koji zakonito borave u Republici Hrvatskoj.

Članak 5.
(1)	Iznimno od odredbe članka 4. stavka 1. ove Odluke pravo na sufinanciranje ekonomske cijene programa DV „Maslačak“, odnosno dječjeg vrtića drugog osnivača može se ostvariti i u slučaju da je rješenjem Hrvatskog zavoda za socijalni rad roditelju i djetetu priznato pravo na privremeni smještaj na području Općine ili roditelju s prebivalištem na području Općine u drugoj jedinici lokalne samouprave (dalje u tekstu: JLS).
(2)	Sufinanciranje u slučaju iz stavka 1. ovog članka, za vrijeme dok je dijete privremeno smješteno na području Općine ili druge JLS, može se odobriti u iznosu do 75 % ekonomske cijene programa tog dječjeg vrtića, a maksimalno do 75 % ekonomske cijene programa DV „Maslačak“, ukoliko sredstva nisu osigurana iz drugih izvora.

Članak 6.
(1)	Općina sufinancira program za djecu s teškoćama u razvoju koji se ostvaruju u dječjem vrtiću, odgojno – obrazovnoj ustanovi odnosno posebnoj zdravstvenoj ustanovi koji, temeljem odobrenja nadležnog Ministarstva, provode program predškolskog odgoja, ukoliko sredstva za navedenu namjenu nisu osigurana iz drugih izvora. 
(2)	Sredstva iz stavka 1. ovog članka osiguravaju se u visini od 75 % utvrđene cijene programa, a najviše do 75 % ekonomske cijene programa DV „Maslačak“.
(3)	Pravo iz ovog članka roditelj, skrbnik ili udomitelj djeteta ostvaruju podnošenjem zahtjeva Jedinstvenom upravnom odjelu Općine Krapinske Toplice (dalje u tekstu: Upravni odjel) uz koji je potrebno priložiti dokaze da su ostvarenu uvjeti iz članka 4. te potvrdu Poliklinike za rehabilitaciju slušanja i govora SUVAG ili druge specijalizirane ustanove koja provodi program predškolskog odgoja i obrazovanja za djecu s teškoćama u razvoju da dijete polazi program predškolskog odgoja i obrazovanja za djecu s teškoćama u razvoju.
(4)	Na temelju dostavljene dokumentacije o zahtjevu odlučuje Upravni odjel, a odobrenje se izdaje najduže na razdoblje do kraja pedagoške godine za koju je zahtjev podnesen.
(5)	Općina će iznos sufinanciranja uplaćivati na račun Poliklinike za rehabilitaciju slušanja i govora SUVAG ili druge specijalizirane ustanove pod uvjetima utvrđenim ugovorom.

Članak 7.
(1)	Sredstva za financiranje troškova prijevoza za djecu s teškoćama u razvoju, koju roditelji dovoze u posebnu ustanovu koja provodi predškolski odgoj na području Krapinsko-zagorske županije, osiguravaju Općina (2/3 sredstava) i Krapinsko-zagorska županija (1/3 sredstava).  
(2)	Pravo iz ovog članka ostvaruje se pod uvjetima propisanim člankom 4. ove Odluke.
(3) Sredstva se isplaćuju na temelju zahtjeva ustanove koja provodi predškolski program i odluke Općinskog načelnika.


II. FINANCIRANJE PROGRAMA DJEČJEG VRTIĆA ČIJI JE OSNIVAČ OPĆINA KRAPINSKE TOPLICE

Članak 8.
(1) Ekonomsku cijenu redovitog programa utvrđuje Općinsko vijeće Općine, na temelju prijedloga DV „Maslačak“, prilikom usvajanja Financijskog plana DV „Maslačak“.
(2) Ekonomska cijena obuhvaća troškove utvrđene Državnim pedagoškim standardom predškolskog odgoja i obrazovanja, odnosno troškove: izdatke za radnike (bruto plaće , naknade i materijalna prava radnika); prehranu djece; uvjete boravka djece (materijalni izdaci, energija i komunikacije, tekuće održavanje objekta i opreme, prijevoz djece), nabavu namještaja i opreme i nabavu sitnog inventara.

Članak 9.
(1)	Individualne obveze roditelja, korisnika usluge, određuju se na način da svi roditelji s područja Općine plaćaju isti iznos učešća u ekonomskoj cijeni redovitog programa.
(2)	Učešće roditelja, za djecu s prebivalištem na području Općine u ekonomskoj cijeni  redovitog cjelodnevnog programa (7 do 10 sati) DV „Maslačak“ iznosi 25 % ekonomske cijene.
(3)	Učešće roditelja u ekonomskoj cijeni redovitog cjelodnevnog programa uplaćuje se na račun Općine do petnaestog u mjesecu za prethodni mjesec.
(4)	Razliku sredstava do pune ekonomske cijene redovitog cjelodnevnog programa DV „Maslačak“ osigurava u proračunu Općina.
(5)	Učešće roditelja u ekonomskoj cijeni DV „Maslačak“ za djecu i roditelje koji nemaju prebivalište na području Općine sukladno članku 4. ove Odluke, a pohađaju dječji vrtić kojem je osnivač Općina, utvrđuje dječji vrtić ovisno o odobrenom sufinanciranju jedinica lokalne samouprave na čijem području imaju prebivalište i utvrđene ekonomske cijene programa dječjeg vrtića.
(6)	Razliku sredstava između učešća roditelja (korisnika usluga) u ekonomskoj cijeni redovitog programa DV „Maslačak“ za dijete koje nema prebivalište na području Općine sukladno članku 4. ove Odluke do pune cijene programa osigurava jedinica lokalne samouprave u kojoj dijete i roditelji imaju prebivalište.

Članak 10.
(1)	 Pravo na oslobađanje od sudjelovanja u ekonomskoj cijeni programa iz članka 9. ostvaruje roditelj (korisnik usluga)
a) u potpunosti: 
· za dijete čiji je roditelj 100% invalid iz Domovinskog rata 
· za treće i svako daljnje dijete istog obiteljskog kućanstva koje koristi redoviti program Vrtića. 
b) 20%: 
· za dijete HRVI iz Domovinskog rata
· za dijete roditelja s invaliditetom (jedan roditelj s invaliditetom 100% ili oba roditelja s ukupnim invaliditetom više od 100%),
· za dijete s teškoćama u razvoju
· za dijete iz jednoroditeljske obitelji,
· za dijete bez oba roditelja i dijete korisnika smještaja izvan obitelji
· za drugo dijete u Vrtiću iz iste obitelji,
· za dijete iz obitelji s 4 i više malodobne djece, 
· korisnik usluge za dijete – korisnika smještaja izvan obitelji, 
(2) Za korištenje navedenih olakšica roditelji dostavljaju odgovarajuću dokumentaciju prilikom upisa.
(3) Ako korisnik ostvaruje pravo na više olakšica iz ovoga članka, olakšice se međusobno kumuliraju, s time da ukupno umanjenje ne može iznositi više od 100 % utvrđenog učešća roditelja.
(4) Sredstva za korisnike iz stavka 1. te razlika sredstava za korisnike iz stavka 2. i stavka 3. ovog članka podmiruju se na teret Proračuna Općine, te proračuna jedinica lokalne samouprave na čijem području navedeni korisnici imaju prebivalište. 

Članak 11.
(1) Roditelj (korisnik usluge) čije dijete ne boravi u DV „Maslačak“ zbog opravdanih razloga (bolesti i/ili oporavka nakon bolesti) ima pravo na umanjenje iznosa učešća u ekonomskoj cijeni redovitog programa za:
1. 15% ako se usluga ne koristi duže od 10 radnih dana u tekućem mjesecu
2. 50% ako se usluga ne koristi duže od 20 radnih dana neprekidno
(2) Roditelj (korisnik usluge) čije dijete ne boravi u DV „Maslačak“ zbog godišnjeg odmora roditelja ima pravo na umanjenje iznosa učešća u ekonomskoj cijeni redovitog programa za:
1. 15% ako se usluga ne koristi neprekidno od 10 do 19 radnih dana
2. 50% ako se usluga ne koristi neprekidno 20 i više radnih dana
(3)	Roditelj (korisnik usluge) je za odobrenje prava iz stavka 1. i 2. ovog članka dužan priložiti odgovarajuću dokumentaciju (potvrdu liječnika, potvrdu o godišnjem odmoru). 
(4)	Roditelj (korisnik usluge) je dužan obavijestiti DV „Maslačak“ o razlozima izostanka djeteta odmah, a najkasnije u roku tri (3) dana od dana izostanka zbog razloga iz stavka 1. ovog članka, odnosno najkasnije u roku od osam (8) dana, od dana izostanka zbog razloga iz stavka 2. ovog članka,  u protivnom je dužan podmiriti cijenu programa u cijelosti. 

Članak 12.
(1)	Pravo na sufinanciranje ekonomske cijene DV „Maslačak“ ostvaruje se upisom djece u dječji vrtić sukladno općim aktima vrtića.
(2)	DV „Maslačak“ dužan je početkom pedagoške godine Upravnom odjelu dostaviti podatke o broju upisane djece po starosnim skupinama, kako slijedi:
· ime i prezime te adresu prebivališta roditelja,
· ime i prezime, datum rođenja te adresu prebivališta djeteta.
(3)	DV „Maslačak“ dužan je na zahtjev Upravnog odjela dostaviti i druge podatke koji utječu na odobravanje prava na sufinanciranje ekonomske cijene redovitog programa dječjeg vrtića.

Članak 13.
(1)	U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti ili znatno narušava okoliš, uslijed kojih DV „Maslačak“  prestaje s radom, roditelji se oslobađaju u potpunosti plaćanja učešća za redoviti program dok traju te okolnosti.
(2)	U slučaju nastupanja okolnosti iz st.1.ovog članka u predškolskoj ustanovi van područja Općine, roditelji djeteta koje ima prebivalište na području Općine se oslobađaju plaćanja učešća za redoviti program u predškolskoj ustanovi izvan područja Općine u visini od 50% utvrđenog učešća roditelja.
(3)	Odluku o nastupanju posebnih okolnosti iz st.1. ovog članka donosi Općinski načelnik.
(4)	Sredstva iz st.1. i 2. ovog članka podmiruju se iz Proračuna Općine.

Članak 14.
(1) Program predškole za djecu s prebivalištem na području Općine provodi DV „Maslačak“.
(2) Sredstva za financiranje programa predškole u Proračunu Općine odnosno Proračunu jedinica lokalne samouprave, za djecu s njihova područja koja koriste program predškole u DV „Maslačak“, osiguravaju se u visini razlike između sredstava neophodnih za izvršenje programa utvrđenih u Financijskom planu DV „Maslačak“ i sredstava osiguranih u Proračuna Krapinsko-zagorske županije i državnom proračunu.

III. SUFINANCIRANJE PROGRAMA DJEČJEG VRTIĆA DRUGIH OSNIVAČA

Članak 15.
(1) Za djecu koja ispunjavaju uvjete iz članka 4. stavka 1. ove Odluke, a koji su korisnici usluge ranog i predškolskog odgoja i obrazovanja u ustanovama drugih osnivača, Općina će sufinancirati ekonomsku cijenu u visini od 75 % utvrđene ekonomske cijene, a najviše do 75 % ekonomske cijene programa DV „Maslačak“.
(2) Pravo na sufinanciranje može se odobriti samo za dijete koje nije upisano u DV „Maslačak“, zbog:
· nedostatnosti kapaciteta, 
· ako roditelji nisu prošli postupak upisa djeteta u tekućoj pedagoškoj godini jer se potreba za upisom pojavila nakon provedenog upisnog postupka zbog zaposlenja oba roditelja
· ako roditelj nije u mogućnosti skrbiti za dijete zbog iznenadne bolesti koja zahtijeva dugotrajno liječenje.
(3) Na plaćanje učešća roditelja u ekonomskoj cijeni dječjih vrtića drugih osnivača primjenjuju se odredbe članka 10. ove Odluke. 
(4) Uvjete sufinanciranja iz stavka 1. ovog članka (ekonomsku cijenu, rok i način dostave računa, dokumentacija koja se dostavlja uz račun i dr.) uređuju Općina i osnivač dječjeg vrtića (osim za dječje vrtiće kojih je osnivač druga JLS) ugovorom.      
Članak 16.
(1)	Pravo na sufinanciranje iz članka 15. ove Odluke odobrava se podnošenjem urednog zahtjeva nadležnom upravnom odjelu najkasnije 10 dana nakon dana polaska djeteta u dječji vrtić.
(2)	Uz zahtjev za odobravanje prava na sufinanciranje ekonomske cijene programa dječjeg vrtića podnositelj zahtjeva dužan je priložiti sljedeću dokumentaciju:
· dokaz o prebivalištu (uvjerenje o prebivalištu ili preslika osobne iskaznice) za roditelja (oba roditelja/ samohranog roditelja) i dijete koje se upisuje u vrtić,
· rodni list/ izvadak iz matice rođenih za dijete koje se upisuje u vrtić
· predugovor/ ugovor/ potvrdu dječjeg vrtića koja mora sadržavati naznaku datuma početka boravka djeteta u dječjem vrtiću i ekonomske cijene programa dječjeg vrtića kojeg će dijete pohađati,
· potvrdu Dječjeg vrtića Maslačak Krapinske Toplice da je dijete prošlo postupak upisa uz navođenje razloga zašto dijete nije upisano u vrtić,
· dokaz da je potreba za upisom nastala nakon provedenog upisnog postupka u DV „Maslačak“:
· preslika Ugovora o radu iz kojeg je vidljivo da je sklopljen nakon završenog postupka upisa i Elektronički zapis HZMO o radnopravnom statusu
· potvrda liječnika o zdravstvenom stanju roditelja,
-	dokumentaciju kojom se dokazuju olakotne okolnosti iz članka 10. ove Odluke.
      
Članak 17.
(1) O zaprimljenim zahtjevima za sufinanciranje usluge ranog i predškolskog odgoja i obrazovanja u ustanovama drugih osnivača odlučuje Upravni odjel, donošenjem rješenja za sufinanciranje u tekućoj godini, a najduže do kraja pedagoške godine na koju se rješenje odnosi.
(2) Protiv rješenja iz stavka 1. ovog članka podnositelj zahtjeva ima pravo izjaviti žalbu, u roku 15 dana od dana dostave rješenja, nadležnom upravnom tijelu Krapinsko – zagorske županije.
(3) Sufinanciranje će se odobriti samo u slučaju da su osigurana dostatna sredstva u Proračunu Općine.
(4) Uredan zahtjev je zahtjev koji sadrži svu traženu dokumentaciju.
(5) U slučaju da zahtjev nije podnesen u roku iz članka 16. stavka 1. ove Odluke, sufinanciranje se primjenjuje od prvog dana sljedećeg mjeseca po zaprimanju urednog zahtjeva.
(6) U slučaju da se početak odnosno završetak sufinanciranja ne poklapa s početkom ili završetkom mjeseca, sufinanciranje se odobrava razmjerno broju dana boravka djeteta u dječjem vrtiću u tom mjesecu.

Članak 18.
(1)	Roditelji su dužni Upravnom odjelu prijaviti svaku promjenu okolnosti koje su utjecale na odobrenje sufinanciranja u roku od osam (8) dana od nastanka iste, a koje utječu na visinu ili prestanak sufinanciranja.
(2)	U slučaju da roditelji u roku iz stavka 1. ovog članka ne prijave promjenu okolnosti koje su utjecale na odobrenje sufinanciranja isti su dužni u cijelosti snositi troškove boravka djeteta u dječjem vrtiću odnosno Općini nadoknaditi izvršenu ne pripadajuću uplatu.

Članak 19.
(1)	Dječji vrtići iz članka 16. stavka 1. ove Odluke dužni su do 15. u mjesecu za protekli mjesec Općini dostaviti račun / zahtjev uz koji se prilaže popis upisane djece prema vrsti programa koji koriste, a za koje je odobreno sufinanciranje i adresama prebivališta te mjesečnu evidenciju o nazočnosti djece, ovjerenu potpisom od strane ovlaštene osobe dječjeg vrtića
(2)	Ako se kod naknadne provjere dokumentacije utvrdi da je po zaprimljenom zahtjevu/ računu izvršena uplata učešća Općine za dijete koje je ispisano iz dječjeg vrtića u razdoblju na koje se zahtjev / račun odnosi, dječji vrtić je dužan po zahtjevu upravnog odjela izvršiti povrat ne pripadajućeg iznosa.


IV. PRIJELAZNE I ZAVRŠNE ODREDBE

Članak 20.
(1)	Za financiranje djelatnosti predškolskog odgoja, a u cilju poboljšanja standarda predškolskog odgoja, Općina može iz svog proračuna izdvajati sredstva i iznad mjerila utvrđenih ovom Odlukom. 
(2)	Vezano za ostvarenje prava iz ove Odluke, Općina zadržava pravo, da radi pojašnjenja ili utvrđivanja relevantnih činjenica, može od roditelja zatražiti dodatnu dokumentaciju ili informacije te iste provjeri pri ustanovi drugog osnivača koju dijete polazi.

Članak 21.
(1) Danom stupanja na snagu ove Odluke prestaje važiti Odluka o mjerilima za financiranje predškolskog odgoja („Službeni glasnik Krapinsko - zagorske županije“, broj 8/15, 31/19, 41/21, 15/23).
(2) Korisnici koji su do dana stupanja na snagu ove Odluke ostvarili pravo na sufinanciranje ili olakšice temeljem ranije važeće Odluke zadržavaju ta prava ista zadržavaju do 30. prosinca  2026.
(3) Od 1. siječnja 2027. primjenjuju se odredbe ove Odluke u cijelosti i sva prava na sufinanciranje i olakšice ostvaruju se prema odredbama ove Odluke.
(4) Roditelj koji je ostvario pravo na sufinanciranje dječjih vrtića drugih osnivača temeljem ranije važeće Odluke odnosno na osnovu Zaključka načelnice o sufinanciranju ostvaruje priznata prava i nakon stupanja na snagu ove Odluke, sve dok Upravni odjel ne provede postupak preispitivanja ostvarivanja prava sukladno odredbama ove Odluke.

Članak 22.
Ova Odluka objavit će se u „Službenom glasniku Krapinsko - zagorske županije“ te stupa na snagu osmog dana od dana objave, a primjenjuje se od 1. siječnja 2027.


PREDSJEDNIK OPĆINSKOG VIJEĆA

Antun Zupanc

